Blankvosta vanelo

La Blankvosta vanelo (laŭ la latinlingva scienca nomo Vanellus leucurus, antaŭe konate kiel Chettusia leucura, unu el la du specioj el tiu genro) estas granda birdo de la genro Vanellus, grupo de grandaj vadbirdoj de la familio de ĥaradriedoj.

 Disvastiĝo 
Ĝi reproduktiĝas mezkolonie en internaj marĉoj de Irako, Irano, Kazaĥio kaj suda Rusio. La irakaj kaj iranaj reproduktuloj estas ĉefe loĝantoj, sed rusaj birdoj migras suden vintre al suda Azio en Pakistano, Meza Oriento en Irako kaj nordorienta Afriko en valo de rivero Nilo. Ĝi estas nekutima vaganta en okcidenta Eŭropo. Tutmonda populacio povas atingi 100 000 ekzemplerojn.

 Aspekto 
eta|maldekstre|250px|
Tiu eleganta mezgranda vanelo (26 ĝis 29 cm longa) estas longkrura kaj longbeka. Plenkreskuloj estas maldikaj fajnaj birdoj kun bruna dorso kaj kolo, pli pala vizaĝo kaj griza brusto. Iliaj longaj flavaj kruroj, purblankaj vostoj (kio nomigas la specion) kaj diferencigaj brunaj, blankaj kaj nigraj flugiloj igas tiun specion nekonfuzebla. Junuloj havas makulan aŭ skvamecan dorson kaj povas montri iom da bruno en vosto.

 Kutimoj 
Ĝi estas la ununura vanelo facile videbla en malsekaj medioj kaj ĉefe en umbrakvaj lokoj (kio havigas ankaŭ la alternativan nomon Marĉovanelo), kie ĝi manĝoplukas insektojn kaj aliajn etajn predojn ĉefe el la surfaco, sed ankaŭ povas plonĝi la kapon.

Reproduktado okazas laŭ etaj grupoj de malpli ol dek birdoj. La ino demetas tri aŭ kvar ovojn en surgrunda nesto proksima de akvo kaj kovas, dum la masklo prizorgas sekurecon kaj ne dubas ataki fremdulojn. La reprodukta alvoko estas miaŭo “piŭi” simila al tiu de Eŭrazia vanelo. La idoj estas kamuflaj kaj povas elkuri tuj post eloviĝo, sed restas ĉe la gepatroj ĝis unu monaton.

La Blankvosta vanelo (Vanellus leucurus) estas unu el la specio protektitaj de internaciaj traktatoj.

 Referencoj 
 Shorebirds de Hayman, Marchant kaj Prater ISBN 0-7099-2034-2

 Notoj 


Kategorio:Vanellus
Kategorio:Birdoj de Azio